Galba

Galba (nascite como Servius Sulpicius Galba; 24 de decembre 3 a.C. – 15 de januario 69 d.C.) esseva un imperator roman, regnante durante 7 menses ab le 8 de junio 68 d.C. usque al 15 de januario 69. Ille esseva le prime imperator in le Anno del Quatro Imperatores e assumeva le throno post le suicidio del imperator Neron.

Nascite in un familia opulente, Galba teneva in varie periodos le positiones de pretor, consul, e governator del provincias de Gallia Aquitania, Germania Superior, e Africa durante le prime medietate del prime seculo d.C. Ille se retirava de su cargos durante le parte final del regno de Claudio (con le advento de Agrippina le Juvene), sed Neron postea le accordava le governamento de Hispania. Profitante del defaite del rebellion de Gaio Julio Vindex e del suicidio de Neron, ille deveniva imperator con le appoio del Guarda Pretorian.

Le debilitate physic de Galba e su apathia general causava que su regno esseva dominate per su predilectos. Incapabile de ganiar popularitate con le populo o de mantener le appoio del Guarda Pretorian, Galba esseva assassinate per le ordines de Otho, qui deveniva imperator in su loco.

Categoria:Imperatores roman